Hevder pasienter må vente 12 timer på legesjekk

Sier pasienter må ringe sentralbordet for å få hjelp

Frykter reaksjoner fra ledelsen

GRØNN BEREDSKAP: Onsdag forrige uke hevet Akershus Universitetssykehus beredskapen etter en uvanlig stor pågang i akuttmottaket. Nå melder ansatte i fra om en situasjon de mener har vært alarmerende over tid. Foto: JØRGEN BRAASTAD/VG

Anonyme ansatte ved Ahus slår alarm

(VG Nett) Fylkesmannen i Oslo og Akershus oppretter tilsynssak etter å ha mottatt en anonym bekymringsmelding fra ansatte ved akuttmottaket på Ahus.

Maria Mikkelsen

Geir Arne Kippernes

Oppdatert 10. januar 2013

Artikkelen er over syv år gammel

Fakta om Akershus Universitetssykehus Leverer helsetjenester til 460.000 menneske.

Opptaksområde utgjør alle kommuner i Follo, Romerike, Rømskog i Østfold og de tre nordligste bydelene i Oslo.

I 2008 ble virksomheten flyttet over i en helt ny bygningsmasse.

1. januar 2011 overtok sykehuset et pasientgrunnlag på 160.000 pasienter fra Oslo.

I juni slo fylkesmannen fast at Ahus hadde drevet uforsvarlig i første halvår av 2011. Vis mer

I brevet uttrykker de ansatte stor bekymring for pasientsikkerheten ved akuttmottaket, som de mener er under enhver kritikk.

«Siden det ikke synes som om det gjøres tilstrekkelig tiltak fra ledelsens side ser vi oss nødt til å sende denne bekymringsmelding», heter det i brevet.







Har du tips eller innspill? Kontakt VG Netts journalist her!

Brevet er ikke signert med navn.

«Vi ønsker dessverre ikke å stå frem med navn grunnet redsel for negativ tilbakemelding fra ledelsen i etterkant».

Flere punkt

Avsenderne beskriver det de mener er en rekke kritikkverdige forhold:

** Lang ventetid

Daglig venter pasienter opptil 12 timer før de blir tatt i mot av lege. Akuttpasienter kan bli liggende inntil tre timer uten legetilsyn. Farlige tilstander blir ikke fanget opp, hevdes det i brevet.

** Dårlig plass

Ifølge bekymringsmeldingen befinner ofte minst 50 prosent av pasientene seg på venterom og på båre i korridoren, heisrommet og venteplasser - noe som resulterer i manglende tilsyn.

«Det er mange eksempler på at pasienter har tatt fram mobilen sin for å ringe til Ahus og bli satt over til akuttmottaket for å gi beskjed om at de har fryktelig vondt», heter det i brevet.

** Lav bemanning

Sykepleierbemanningen beskrives som for lav, og det er behov for flere medisinske leger. Arbeidsbelastning fører til at det til enhver tid må brukes uerfarent personell, hevdes det.

VG Nett har vært i kontakt med sykehusansatte som sier at frustrasjonen i akuttmottaket er stor.

- Det er vanlig at folk svimer av på jobb, og at legene bryter ut i gråt. Flere sykepleiere har fått hjertebank, og noen er også blitt sykmeldt, sier en ansatt ved sykehuset til VG Nett.

Granskes

Fylkesmannen i Oslo og Akershus har i et brev til sykehuset bedt dem om å redegjøre for forholdene som blir trukket frem i bekymringsmeldingen.

Seniorrådgiver Bjørg C. Langeland opplyser at de også har mottatt klager fra pasienter som har blitt behandlet ved sykehuset.

- Det går på det samme som bekymringsmeldingen: at det har vært mange pasienter i mottaket og at de har ventet lenge, og at de har hatt forskjellige opplevelser knyttet til det.

- Hva er ditt inntrykk av forholdene ved akuttmottaket?

- Vi må høre på det som kommer av bekymringsmeldinger, men jeg tør ikke gi noen vurdering på dette tidspunktet.

Sykehuset er bedt om å svare innen 1. februar.

Varslingsbrev fra sykepleierne

Norsk sykepleierforbund er orientert om brevet, som ble sendt i slutten av november. I slutten av desember mottok de dessuten ytterligere en bekymringsmelding fra sykepleierne i mottaket.

- Den beskriver de samme forholdene. Man opplever til tider at man ikke får gitt nødvendig tilsyn, sier tillitsvalgt ved Ahus Kai Øivind Brenden.

- Hvor alvorlig ser du på situasjonen?

- Jeg synes det de beskriver er alvorlig og absolutt bekymringsverdig. Bemanning har vært et gjennomgående problem over tid, derfor er det ganske provoserende å se at sykepleiernes hverdag fortsatt er så krevende som det beskrives i brevet.

Tillitsvalgt i Yngre legers forening, Heidi Espvik, sier at hun hun stiller seg bak innholdet i brevet som handler om legenes siutasjon. Hun mener sykehuset har hatt kapasitetsproblemer helt siden de tok over pasientgrunnlaget fra Aker ved årsskiftet i fjor.

- Legene sier de ikke vil være lange perioder i strekk på mottaket, fordi de frykter at de skal bli syke.

Bekymret

Forrige uke hevet ledelsen beredskapen på grunn av et uvanlig stort trykk ved akuttmottaket - en ettermiddag hadde de 70 pasienter.

Pasientombudet i Akershus mener situasjonen har vært bekymringsfull over tid. Knut Fredrik Thorne har fått meldinger fra pasienter som har ventet i timevis på å bli undersøkt av lege.

- Har du inntrykk av at ledelsen tar situasjonen på alvor?

- Ja. De har beroliget meg med at de har hatt et samarbeid som går ut på å sende akuttpasienter til andre sykehus. Men i dager som disse er det jo en kjempepågang på alle akuttmottak rundt om i landet.

Ahus lover tiltak.

- Vi har forståelse for at de ansatte opplever en vanskelig situasjon, sier divisjonsdirektør Yngve Mikkelsen ved medisinsk divisjon på Ahus og peker på tre fokusområder.

- For det første er det planlagt utvidelse av akuttmottaket. Det betyr ny ambulansehall og flere behandlingsplasser for pasienter. I dag er det 15 plasser. Etter utvidelsen øker antall plasser til 25. For det andre så har vi fokus på pasientflyt og kompetansesammensetning. Med det mener jeg at vi skal se på måten vi jobber på, hvem som gjør hva og på hvilken måte. Vi skal få pasientene raskere gjennom systemet, og det er planer for hvordan vi skal få til dette, sier Mikkelsen. Det siste punktet er riktig bemanning, sier Mikkelsen.

- I det anonyme brevet blir det hevdet at pasienter har ventet i inntil 12 timer før de blir tatt opp til lege? Er dette riktig?

- Det er riktig at pasienter har måttet vente. Vi prioriterer de som er mest trengende, sier han.

- Det blir også hevdet at akuttpasienter har ventet inntil tre timer. Stemmer det?

- På generelt grunnlag vil jeg si at enkelte har ventet for lenge, derfor iverksetter vi tiltak.

- Når setter dere i gang disse tiltakene?

- Vi setter i gang med omleggingen for å bedre pasientflyten inneværende måned. Det er også ansatt en ny leder med spesialkompetanse på akuttmedisin. Utvidelsen av akuttmottaket vil skje i løpet av 2013.

- Blir sikkerheten til pasientene og de ansatte tatt hånd om på en forsvarlig måte?

- Det gjør den.

Mikkelsen erkjenner at det er for dårlig plass på akuttmottaket og viser til den planlagte utvidelsen.

- Er bemanningen for lav?

- Vi har hele tiden fokus på bemanning i forhold til pasientmengden, som varierer fra dag til dag. Enkelte dager kan vi ha 90 pasienter, mens det få dager senere kan være 170. På grunn av store variasjoner er dette krevende.

- Vil dere øke bemanningen?

- Vårt fokus er riktig bemanning med riktig kompetanse.

Publisert: 07.01.13 kl. 14:09 Oppdatert: 10.01.13 kl. 09:27

Mer om Sykehus